रश्मिका मंदाना ने किया 'नाटू-नाटू' पर डांस; अरिजीत के गानों पर झूमे सवा लाख दर्शक
Indian Premier League (IPL) Opening Ceremony Live. Follow IPL Opening Ceremony Photos, Videos And Latest Updates On Dainik Bhaskar (दैनिक भास्कर) .
इंडियन प्रीमियर लीग (IPL) का 16वां सीजन आज से शुरू हो गया। मुकाबले से पहले IPL की ओपनिंग सेरेमनी अहमदाबाद के नरेंद्र मोदी स्टेडियम में हुई। सेरेमनी देखने के लिए सवा लाख दर्शक स्टेडियम पहुंचे। मंदिरा बेदी ने करीब 55 मिनट चली ओपनिंग सेरेमनी को होस्ट किया। बॉलीवुड सिंगर अरिजीत सिंह, एक्ट्रेस तमन्ना भाटिया और रश्मिका मंदाना ने सेरेमनी में धमाकेदार परफॉर्मेंस दी।
अरिजीत की परफॉर्मेंस से शुरुआत
बॉलीवुड सिंगर अरिजीत सिंह की परफॉर्मेंस के साथ ओपनिंग सेरेमनी शुरू हुई। उन्होंने केसरिया, लहरा दो, अपना बना ले, झूमे जो पठान, राबता, शिवाय, जीतेगा-जीतेगा, चढ़ेया डांस का भूत, राबता और शुभानल्लाह जैसे गानों पर परफॉर्मेंस दी। उन्होंने करीब आधे घंटे तक अपने गानों से दर्शकों को बांधे रखा।
नाटू-नाटू पर झूमीं रश्मिका मंदाना
साउथ इंडियन एक्ट्रेस रश्मिका मंदाना ने श्रीवल्ली, नाटू-नाटू और ढोलिडा जैसे गानों पर डांस परफॉर्मेंस दी। उनसे पहले एक्ट्रेस तमन्ना भाटिया ने 5 मिनट तक तूने मारी एंट्रियां और चौगाड़ा तारा जैसे गानों पर डांस किया।
टीमों को सपोर्ट करने पहुंचे दर्शक
ओपनिंग सेरेमनी शुरू होने से पहले ही स्टेडियम के बाहर दर्शक अपनी टीमों को सपोर्ट करने के लिए पोस्टर्स लेकर पहुंचे।
सेरेमनी में शामिल नहीं हुए सभी कप्तान 
टूर्नामेंट के होम और अवे फॉर्मेट में होने के कारण सभी 10 टीमों के कप्तान ओपनिंग सेरेमनी में शामिल नहीं हुए। गुजरात टाइटंस के कप्तान हार्दिक पंड्या और चेन्नई सुपर किंग्स के महेंद्र सिंह धोनी ही सेरेमनी में मौजूद रहे। ओपनिंग सेरेमनी के बाद इन्हीं दोनों टीमों के बीच शाम 7:30 बजे से टूर्नामेंट का पहला मैच भी हुआ।
4 साल बाद हुई ओपनिंग सेरेमनी 
2019 में IPL ओपनिंग सेरेमनी रद्द हो गई थी। 14 फरवरी 2019 को पुलवामा में हुए हमले में CRPF के शहीद जवानों के परिवारों को ओपनिंग सेरेमनी में खर्च किया जाना वाला पैसा दिया गया था। अगले तीन साल कोरोना की वजह से टूर्नामेंट की ओपनिंग सेरेमनी नहीं हुई।
शाहरुख खान से लेकर पिटबुल तक कर चुके हैं परफॉर्म
इससे पहले IPL में बॉलीवुड स्टार शाहरुख खान, सलमान खान और अमेरिकी सिंगर पिटबुल, कटरीना कैफ, करीना कपूर और दीपिका पादुकोण भी परफॉर्म कर चुके हैं। 2018 IPL की ओपनिंग सेरेमनी मुंबई के वानखेड़े स्टेडियम में हुई थी। यहां बॉलीवुड स्टार ऋतिक रोशन, जैकलीन फर्नांडीज और तमन्ना भाटिया ने परफॉर्म किया था। इनके साथ ही सिंगर मीका सिंह और डांस कोरियोग्राफर प्रभुदेवा ने भी ओपनिंग सेरेमनी में परफॉर्म किया था।
